b'\n_START_ARTICLE_\nOrnamentti\n_START_PARAGRAPH_\nOrnamentti (lat. ornamentum), koriste tai dekoraatio on tavallisesti geometrisesti tyylitelty ja usein symmetrinen koristemuoto. Ornamenteista muodostetaan usein rytmisen toiston avulla sein\xc3\xa4pintaa j\xc3\xa4sent\xc3\xa4vi\xc3\xa4 horisontaalisia friisej\xc3\xa4 tai nauhoja (esimerkiksi boordeja). Ornamentti voi olla joko puhdas geometrinen abstraktio tai tyylitelty luonnon aihe._NEWLINE_Koristeaiheita ovat ornamenttien teemat, ohjelmat tai aihekokonaisuudet. Erilaiset koristeaiheet olivat yleisi\xc3\xa4 arkkitehtuurissa ja k\xc3\xa4ytt\xc3\xb6taiteessa funktionalismiin asti. _NEWLINE_Ornamentti ja koriste ovat synonyymej\xc3\xa4, mutta koriste-sanaan liitet\xc3\xa4\xc3\xa4n joskus halventava merkitys, joka on per\xc3\xa4isin ornamentin modernismin aikaisesta historiasta 1900-luvun alussa. Aihetta koskevassa kirjallisuudessa k\xc3\xa4ytet\xc3\xa4\xc3\xa4n yleens\xc3\xa4 sanaa ornamentti, ja sit\xc3\xa4 k\xc3\xa4ytet\xc3\xa4\xc3\xa4n t\xc3\xa4ss\xc3\xa4kin artikkelissa._NEWLINE_Dekoraatio on koriste tai somiste. Dekorointi tarkoittaa koristelemista, lavastusta, kulisseja tai kunniamerkki\xc3\xa4 tai sen antamista.\n_START_SECTION_\nFilosofiaa\n_START_PARAGRAPH_\nAugustinukselle syntisen orjan katumuksista, jonka rangaistukseksi t\xc3\xa4ytyi puhdistaa viem\xc3\xa4reit\xc3\xa4, tulee ornamentti juuri sen h\xc3\xa4pe\xc3\xa4n takia, joka n\xc3\xa4in puhdistaa ja tasapainottaa uudelleen ihmisen sielun ja aseman._NEWLINE_Jacques Bossuetille Jumala teki ihmisist\xc3\xa4 kauniita hengen valistuneisuudessa, \xc3\xa4lyn s\xc3\xa4teilevyydess\xc3\xa4 h\xc3\xa4nt\xc3\xa4 muistuttavia, ei heid\xc3\xa4n oman onnellisuutensa takia, vaan kaikkeuden koristamiseksi, nykyisen vuosisadan ornamenteiksi._NEWLINE_Immanuel Kantille ornamenttia on kaikki, mik\xc3\xa4 lis\xc3\xa4\xc3\xa4 maun tyytyv\xc3\xa4isyytt\xc3\xa4 pelk\xc3\xa4st\xc3\xa4\xc3\xa4n muodollaan, kuten maalausten kehykset, veistosten draperiat, pylv\xc3\xa4ik\xc3\xb6t palatsien ymp\xc3\xa4rill\xc3\xa4 ja naisen iltapuku juhlahuoneessa._NEWLINE_Martin Heideggerille ornamentti, ymm\xc3\xa4rrettyn\xc3\xa4 Zierin\xc3\xa4 (sen antiikinaikaisessa mieless\xc3\xa4 jalokiven\xc3\xa4) on kimallus, joka saa asiat ilmestym\xc3\xa4\xc3\xa4n ja tulemaan osaksi kokonaisuutta, osaksi nykyhetke\xc3\xa4.\n_START_SECTION_\nOrnamentin nelj\xc3\xa4 teht\xc3\xa4v\xc3\xa4\xc3\xa4\n_START_PARAGRAPH_\nOrnamentin etymologia juontuu muinaiskreikan sanaan kosmos. Se ja sen latinalainen k\xc3\xa4\xc3\xa4nn\xc3\xb6s ornamentum viittaavat molemmat alun perin pyh\xc3\xa4\xc3\xa4n, latautuneisuuden s\xc3\xa4vytt\xc3\xa4m\xc3\xa4\xc3\xa4n k\xc3\xa4sitteeseen. Antiikin kosmos tarkoittaa \xe2\x80\x9dj\xc3\xa4rjestyst\xc3\xa4\xe2\x80\x9d ja \xe2\x80\x9dornamenttia\xe2\x80\x9d (kaunistamisen v\xc3\xa4lineen\xc3\xa4). Kristityss\xc3\xa4 perinteess\xc3\xa4 tunnetaan vastaava kauniin sopusoinnun k\xc3\xa4site, ornatus mundi._NEWLINE_Ornamentteja tutkinut Mihaela Criticos esitt\xc3\xa4\xc3\xa4 sille nelj\xc3\xa4 teht\xc3\xa4v\xc3\xa4.\n_START_SECTION_\nSymbolinen (esitt\xc3\xa4v\xc3\xa4)\n_START_PARAGRAPH_\nOrnamentin symbolinen (esitt\xc3\xa4v\xc3\xa4) teht\xc3\xa4v\xc3\xa4 ilmenee ornamenttia synnytt\xc3\xa4v\xc3\xa4n\xc3\xa4 toimintana. Ornamentti luotiin luultavasti erottamattomaksi osaksi julkisia ja yksityisi\xc3\xa4 rituaaleja ja siit\xc3\xa4 tuli asioiden, olentojen ja paikkojen mielekkyytt\xc3\xa4 lis\xc3\xa4\xc3\xa4v\xc3\xa4 yksityiskohta, ihmisen olemassaoloa symboloiva k\xc3\xa4sikirjoitus.\n_START_SECTION_\nLaatua antava\n_START_PARAGRAPH_\nLaatua eli kvalifikaatiota antava (adjektiivinen) teht\xc3\xa4v\xc3\xa4. Omassa luokassaan jokaisella esineell\xc3\xa4 on oma ominaisuuksiensa tai \xe2\x80\x9dsattumien\xe2\x80\x9d summa. Olivatpa ne keinotekoisia tai luonnollisia, ornamentit ovat v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 olemuksen sattumia.\n_START_SECTION_\nJ\xc3\xa4rjestyst\xc3\xa4 luova\n_START_PARAGRAPH_\nOrnamentti merkitsev\xc3\xa4n\xc3\xa4 yksityiskohtana heijastaa kokonaisuutta osassa, yleist\xc3\xa4 j\xc3\xa4rjestyst\xc3\xa4 yksitt\xc3\xa4isess\xc3\xa4 ilmi\xc3\xb6ss\xc3\xa4. My\xc3\xb6s toisinp\xc3\xa4in ajateltuna se j\xc3\xa4sent\xc3\xa4\xc3\xa4 fyysist\xc3\xa4, usein kaoottisena ja muodottomana havaittua todellisuutta. Ornamentin j\xc3\xa4rjestyst\xc3\xa4 luova periaate viittaa sek\xc3\xa4 muodolliseen ett\xc3\xa4 sosiaaliseen j\xc3\xa4rjestykseen.\n_START_SECTION_\nDekoratiivinen\n_START_PARAGRAPH_\nOrnamentin koristavaa, dekoratiivista teht\xc3\xa4v\xc3\xa4\xc3\xa4 perustellaan usein sen leikkiv\xc3\xa4ll\xc3\xa4 ja hedonistisella osatekij\xc3\xa4ll\xc3\xa4 ja my\xc3\xb6s sen kyvyll\xc3\xa4 muuttaa tavallinen esine (henkil\xc3\xb6, asia, konteksti, toiminto) esteettiseksi objektiksi.\n_START_SECTION_\nIslamilainen ornamentti\n_START_PARAGRAPH_\nIslamilaisessa taiteessa on erityisen vahva mieltymys koko pinnan kattavaan koristeluun. Islamilaisen ornamentin nelj\xc3\xa4 osatekij\xc3\xa4\xc3\xa4 ovat kalligrafia, kasviaiheet, geometriset kuviot, sek\xc3\xa4 ihmishahmojen esitys.\n_START_SECTION_\nRistiriitaisia n\xc3\xa4kemyksi\xc3\xa4\n_START_PARAGRAPH_\nN\xc3\xa4kemykset ornamentista ovat ristiriitaisia. Sen on katsottu lis\xc3\xa4\xc3\xa4v\xc3\xa4n tyylikkyytt\xc3\xa4 ja laatua. T\xc3\xa4m\xc3\xa4n vastakohtana on n\xc3\xa4kemys, jonka mukaan ornamentin arvo taideteokselle ei ole miss\xc3\xa4\xc3\xa4n mieless\xc3\xa4 sen sis\xc3\xa4ist\xc3\xa4 ja tarpeeton, koska se v\xc3\xa4hent\xc3\xa4\xc3\xa4 vaadittua vaikutusta._NEWLINE_Ornamentin asema ajankohtaistui teollisen vallankumouksen my\xc3\xb6t\xc3\xa4 1800-luvulla. Sen seurauksena ornamentteja voitiin ja alettiin tehd\xc3\xa4 koneilla mekaanisesti. Vuoden 1851 maailmann\xc3\xa4yttelyss\xc3\xa4 nousi esille kysymys ornamentin m\xc3\xa4\xc3\xa4r\xc3\xa4st\xc3\xa4 ja luonteesta. Tuohon aikaan kasvimuotojen ornamentteja k\xc3\xa4ytettiin ylenpalttisesti ja sopimattomasti. Syytettiin, ett\xc3\xa4 n\xc3\xa4m\xc3\xa4 k\xc3\xa4tkiv\xc3\xa4t huonosti suunnitellut esineet, eiv\xc3\xa4tk\xc3\xa4 tuoneet esiin hyv\xc3\xa4\xc3\xa4 muotoilua._NEWLINE_Bauhausin esitt\xc3\xa4m\xc3\xa4 ratkaisu oli j\xc3\xa4rkiper\xc3\xa4ist\xc3\xa4minen. Pyrittiin suunnittelemaan rakennuksia ja esineit\xc3\xa4, jotka sopivat massatuotantoon ja joiden ornamentteja v\xc3\xa4ltt\xc3\xa4v\xc3\xa4 virtaviivaisuus my\xc3\xb6s ilmaisi niiden tekotapaa.\n_START_SECTION_\nModernismin koristeet\n_START_PARAGRAPH_\nIhmiskunnan alusta asti kaikki yhteiskunnat ja kulttuurit ovat tuottaneet jonkinlaisia ornamentteja. Ornamentin kriisi alkoi teollisesta kumouksesta 1800-luvun lopulla ja k\xc3\xa4rjistyi it\xc3\xa4valtalaisen arkkitehdin Adolf Loosin esseen otsikossa vuonna 1908 \xe2\x80\x9dOrnamentti ja rikos\xe2\x80\x9d. Modernissa arkkitehtuurissa ja muotoilussa ornamentiikka ja ornamentti laitettiin syrj\xc3\xa4\xc3\xa4n. Ornamentti alkoi tehd\xc3\xa4 paluuta, kun 1970-luvulla ylellisyysesineiden k\xc3\xa4sity\xc3\xb6m\xc3\xa4inen tuotanto elpyi._NEWLINE_Adolf Loosin ratkaisu ornamentin ongelmaan oli esimerkiksi kiven ornamentaalisten ominaisuuksien k\xc3\xa4ytt\xc3\xb6 perinteisten ornamenttien sijaan, jota h\xc3\xa4n k\xc3\xa4ytti Looshausin  alaosissa. T\xc3\xa4t\xc3\xa4 ominaisuutta k\xc3\xa4ytettiin jo ennen ornamentin kriisi\xc3\xa4, muun muassa nelj\xc3\xa4nnell\xc3\xa4 vuosituhannella eaa. Egyptiss\xc3\xa4. Materiaalien, kuten kiven tai puun hienovaraisten pintarakenteiden k\xc3\xa4yt\xc3\xb6st\xc3\xa4 tuli uusi, ornamentin kielt\xc3\xa4neen modernismin ornamentti. Monet tulkitsevat nykyajan ornamenteiksi my\xc3\xb6s erilaiset vinjetit ja esimerkiksi puhtaasti sommittelua ja visuaalista vaikutusta varten tehdyt palkit, rimat ja elementit rakennusten julkisivuissa. Ornamenttia tutkinut Kaisa Simanainen toteaa rakennuksen julkisivusta, ett\xc3\xa4 se voidaan haluttaessa mielt\xc3\xa4\xc3\xa4 rakennuksen ihona, jonka l\xc3\xa4pi rakennuksen toiminta ja rakenne eiv\xc3\xa4t ole luettavissa.\n_START_SECTION_\nOrnamentti t\xc3\xa4n\xc3\xa4\xc3\xa4n\n_START_PARAGRAPH_\nTietokoneiden avulla pystyt\xc3\xa4\xc3\xa4n tutkimaan ornamenttien historiallisia l\xc3\xa4hteit\xc3\xa4 tarkemmin kuin aikaisemmin. Nykytekniikalla ornamenttien luominen on helppoa ja tehokasta, mutta niit\xc3\xa4 ei kuitenkaan paljon k\xc3\xa4ytet\xc3\xa4. Esimerkiksi arkkitehtuurissa ornamentteja saisi tietokoneavusteisesti helposti lis\xc3\xa4tty\xc3\xa4 julkisivujen koristeluun._NEWLINE_Suomalaisen kuvataiteilija Jan-Erik Anderssonin Life on a Leaf \xe2\x80\x93 a total work of art v\xc3\xa4it\xc3\xb6skirjaan kuuluu lehden pohjamuotoon perustuva omakotitalo. Taiteilija puolustaa ja toteuttaa ornamentin k\xc3\xa4ytt\xc3\xb6\xc3\xa4 arkkitehtuurin ja arjen mielikuvitusta tuottavana osana.'